## Carlos Mazón insta el Consorci d’Assegurances a “agilitzar peritatges i abonar les indemnitzacions per cotxes, vivendes i comerços”

*** Assenyala que l’executiu central “no pot continuar permetent que el Consorci bloquege els pagaments” perquè els afectats per les riuades “no poden continuar esperant”
* Sol·licita que es permeta a les asseguradores avançar els diners als ciutadans
* El cap del Consell manté una reunió amb representants de la Unió Espanyola d’Entitats Asseguradores i Reasseguradores**

**València.**

El president de la Generalitat, Carlos Mazón, ha instat el Consorci d’Assegurances dependent del Govern d’Espanya a “agilitzar peritatges i abonar les indemnitzacions per cotxes, vivendes i comerços” dels afectats per les riuades.

Un assumpte que s’ha abordat durant la reunió mantinguda amb representants de la Unió Espanyola d’Entitats Asseguradores i Reasseguradores (UNESPA) a la qual han assistit la presidenta d’UNESPA, Mirenchu del Valle; el director de l’Àrea d’Assegurances Generals, Manel Mascaraque; la vicepresidenta primera i consellera d’Igualtat, Servicis Socials i Vivenda, Susana Camarero; la consellera d’Economia i Hisenda, Ruth Merino i la consellera d’Innovació, Indústria i Turisme, Marián Cano.

El cap del Consell ha assenyalat que l’executiu central “no pot continuar permetent que el Consorci d’Assegurances acapare i bloquege els pagaments” perquè els afectats per les riuades “no poden continuar esperant”, per la qual cosa ha sol·licitat que es permeta a les asseguradores avançar els diners de les indemnitzacions amb “la menor burocràcia possible”.

En este sentit ha indicat que des de la Generalitat “continuarem reivindicant i exigint que es corregisca esta situació” perquè, “tal com mereixen els ciutadans” es procedisca a l’abonament dels pagaments “el més ràpid possible”.

El president ha realçat les diferents línies d’ajudes posades en marxa per la Generalitat com les línies d’ajudes directes per a indemnitzar els damnificats per la pèrdua de vehicles o els 33 milions d’euros abonats en ajudes directes als negocis afectats per les riuades, així com la tramitació del 85 % de les ajudes urgents de vivenda per import de 6,8 milions d’euros.

Fecha: 11/12/2024